

ที่ มท ๐๘๑0.6/ว กรมส่งเสริมการปกครองท้องถิ่น

 ถนนนครราชสีมา เขตดุสิต กทม. ๑๐๓๐๐

 พฤษภาคม ๒๕64

เรื่อง การช่วยเหลือเยียวยาคนพิการทางการเห็นที่ได้รับผลกระทบจากโรคติดเชื้อไวรัสโคโรนา 2019 (COVID - 19)

เรียน ผู้ว่าราชการจังหวัด

สิ่งที่ส่งมาด้วย 1. สำเนาหนังสือสมาคมประชาคมคนตาบอดไทย ที่ สปบท.(พิเศษ)006

ลงวันที่ 20 พฤษภาคม 2564 จำนวน 1 ชุด

 2. QR Code สมาคมประชาคมคนตาบอดไทย จำนวน 1 ฉบับ

 ด้วยสมาคมประชาคมคนตาบอดไทยได้จัดทำโครงการช่วยเหลือคนตาบอดที่ได้รับผลกระทบ จากโรคติดเชื้อไวรัสโคโรนา 2019 (COVID - 19) โดยมีวัตถุประสงค์เพื่อช่วยเหลือเยียวยาและบรรเทาความเดือดร้อนแก่คนตาบอดที่ได้รับผลกระทบจากโรคติดเชื้อไวรัสโคโรนา 2019 (COVID - 19) เป็นการมอบถุงยังชีพพร้อมเงิน จำนวน 500 บาท ผ่านจังหวัด รายละเอียดปรากฏตามสิ่งที่ส่งมาด้วย

 กรมส่งเสริมการปกครองท้องถิ่นพิจารณาแล้ว ขอให้จังหวัดดำเนินการ ดังนี้

1. รับมอบถุงยังชีพพร้อมเงินจากสมาคมประชาคมคนตาบอดไทย เพื่อจัดสรรถุงยังชีพ พร้อมเงินดังกล่าวให้แก่องค์กรปกครองส่วนท้องถิ่นในพื้นที่ แล้วรวบรวมเอกสารหลักฐานในการมอบถุงยังชีพฯ ขององค์กรปกครองส่วนท้องถิ่นส่งให้แก่สมาคมประชาคมคนตาบอดไทยทราบ ทั้งนี้ หากองค์กรปกครอง ส่วนท้องถิ่นใดไม่มีคนพิการทางการเห็นให้จังหวัดพิจารณาจัดสรรถุงยังชีพพร้อมเงินดังกล่าวให้แก่องค์กรปกครองส่วนท้องถิ่นอื่นที่มีคนพิการทางการเห็นมากกว่า 1 คน ต่อไป

2. แจ้งองค์กรปกครองส่วนท้องถิ่นพิจารณาคัดเลือกคนพิการทางการเห็น จำนวน 1 คน ที่ได้รับผลกระทบจากโรคติดเชื้อไวรัสโคโรนา 2019 (COVID - 19) ซึ่งมีบัตรประจำตัวคนพิการ มีความประพฤติเรียบร้อย และอาศัยอยู่ในพื้นที่ขององค์กรปกครองส่วนท้องถิ่น และเมื่อได้รับถุงยังชีพพร้อมเงิน จากจังหวัดแล้วให้ดำเนินการมอบถุงยังชีพฯ ให้แก่คนพิการที่ได้คัดเลือก พร้อมทั้งรายงานผลการดำเนินงานพร้อมด้วยภาพถ่ายแบบแนวนอน หลักฐานการมอบถุงยังชีพ หลักฐานการเบิกจ่ายเงิน และสำเนาบัตรประจำตัวประชาชนหรือบัตรประจำตัวคนพิการ ส่งให้แก่จังหวัดเพื่อรวบรวมส่งให้แก่สมาคมประชาคมคนตาบอดไทยทราบต่อไป

3. แจ้งประชาสัมพันธ์ให้ข้าราชการ พนักงานราชการ และบุคลากร ขององค์การบริหารส่วนจังหวัด เทศบาล และองค์การบริหารส่วนตำบล สแกน QR Code เพิ่มเพื่อนทาง application line เพื่อส่งกำลังใจให้แก่ คนตาบอดสู้ภัย COVID - 19

 จึงเรียนมาเพื่อโปรดพิจารณา

 ขอแสดงความนับถือ

ร.อสถ.....................

ผอ.กพส..................

ผอ.กง.พศ...............

จนท........................

 อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

กลุ่มงานส่งเสริมการพัฒนาเศรษฐกิจ สังคม และคุณภาพชีวิต

โทร. ๐-๒๒๔๑-๙๐๐๐ ต่อ 4132